Nieuwerkerk aan den IJssel

Nieuwerkerk aan den IJssel is 'n plaots en 'n veurmaolege gemeinte in de Nederlandse provincie Zuid-Holland, aon de revier de Hollandsen Iesel, ten ooste vaan Rotterdam en deil vaan de agglomeratie Rotterdam. 't Is praktisch (op 'ne streek vaan ei weiland breid nao) aoneingegreujd mèt Capelle aan den IJssel. De bevolking bedroog op 1 januari 2006 22.147 lui; 't oppervlak vaan de gemeinte waor 18,47 km2 (daovaan 1,20 km2 water). Binne de gemeintegrenze laoge gein echte aander kerne, allein de naobersjappe Kortenoord en Hitland.

E groet deil vaan de gemeintegroond weurt in beslaag genome door de Zuidplaspolder; in deze polder ligk ouch 't liegste punt vaan Nederland: 6,76 meter oonder zieniveau. Bij 't hoegste punt vaan Nederland, op de Vaolserberg, steit e sjèldsje mèt 'n verweizing daonao; evezoe steit bij dit punt ouch 'n verweizing nao Vaols.

 Historie 
Nieuwerkerk weurt veur 't iers geneump  in 1282, es graof Floris V vaan Holland aon hier Traveys vaan Moordrecht 't gebeed tösse Gouda en Kralingen (noe 'n wiek vaan Rotterdam) in lien gief. Langs de Gravenweg (de "weg naar Kralingen"?) waor de ierste bebouwing gevesteg. Väöl awwer kin de plaots neet zien, umtot Ouwerkerk aan den IJssel (gemeinte Ouwerkerk) toen al bestande moot höbbe.

't Dörp laog laank tösse versjèllende groete veenplasse, die in de negentiende iew woorte druuggelag es de Zuidplaspolder en de Prins Alexanderpolder (allewijl gooddeils Capels en Rotterdams groondgebeed). In 1855 kaom de spoorweeg vaan Rotterdam nao Gouda veerdeg, boe Nieuwerkerk 'n statie aon kraog; later woort die lijn tot in Utrei doorgetrokke. Heidoor woort Nieuwerkerk interessant veur forenze, alleriers veur de allerveurnaomste, oetindelek nao d'n Twiede Wereldoorlog leit dit tot 'n explosieve greuj vaan 't dörp tot 't d'n umvaank vaan 'n stad krijg.

Op 1 januari 2010 is de gemeinte opgeheve um mèt Moordrecht en Zevenhuizen-Moerkapelle de gemeinte Zuidplas te goon vörme.

Categorie:Zuidplas
Categorie:Gewaeze gemeintes in Zuud-Hollandj
Categorie:Versjteidelikde dörper in Zuud-Hollandj